CAA विरोधी अमेरिकी राजदूत पर कहा- आने दीजिए, प्यार से समझा देंगे
Indian Foreign Minister S Jaishankar responded Eric Garcetti on Citizenship Amendment Act (CAA) भारतीय विदेश मंत्री एस जयशंकर ने नागरिकता संशोधन कानून (CAA) पर अमेरिका के नए राजदूत एरिक गार्सेटी के रुख पर जवाब दिया है
विदेश मंत्री एस जयशंकर शनिवार को एक न्यूज चैनल के कार्यक्रम में शामिल हुए। जयशंकर ने यहां चीन, युक्रेन-रूस युद्ध और CAA पर भारत का विरोध कर चुके अमेरिकी राजदूत के बयान पर खुलकर बातचीत की। इसके अलावा उन्होंने दावा किया कि इस दशक के अंत तक भारत दुनिया का तीसरा सबसे ताकतवर देश बनकर उभरेगा। जयशंकर के जवाब सिलसिलेवार पढ़ें...
पूर्वी लद्दाख के कई हिस्सों में स्थिति खतरनाक
जयशंकर ने भारत-चीन के मौजूदा संबंध को चुनौतीपूर्ण बताया। जयशंकर ने कहा कि पूर्वी लद्दाख में वास्तविक नियंत्रण रेखा (LAC) पर स्थिति बहुत नाजुक बनी हुई है। कुछ इलाकों में भारत एवं चीन, दोनों देशों के सैनिकों की नजदीक तैनाती करने के चलते हालात काफी खतरनाक है।
हालांकि विदेश मंत्री ने यह भी कहा कि कई क्षेत्रों में सैनिकों के पीछे हटने की प्रक्रिया में प्रगति हुई है। जयशंकर ने आगे कहा- आप समझौतों का उल्लंघन करके यह नहीं दिखा सकते हैं कि सबकुछ नॉर्मल है। पहले जो समझौते हुए, उनका चीन ने उल्लंघन किया। हम साफ कर चुके हैं कि समझौतों का उल्लंघन नहीं सहेंगे।
रूस-यूक्रेन युद्ध खत्म करवाने में मोदी की भूमिका पर बोले
रूस और यूक्रेन युद्ध को खत्म करवाने में प्रधानमंत्री मोदी की भूमिका को लेकर पूछे गए सवाल के जबाव में विदेश मंत्री एस जयशंकर ने कहा, 'वास्तविक दुनिया में आप कभी भी भविष्यवाणी नहीं कर सकते हैं। जब मैं न्यूयॉर्क में था, उस समय यूक्रेन के प्रधानमंत्री ने मुझसे मुलाकात की थी। इस दौरान उन्होंने न्यूक्लियर प्लांट के मुद्दे पर चर्चा की थी। यह सवाल अभी भी खुला है, लेकिन जब भी मौका मिलेगा हम मदद करने की कोशिश करेंगें।'
CAA को मुस्लिम विरोधी बताने वाले अमेरिकी राजदूत को प्यार से समझा देंगे
जयशंकर ने हाल ही में भारत में अमेरिका के राजदूत नियुक्त किए गए एरिक गार्सेटी पर भी बात की। दरअसल, 52 साल के गार्सेटी भारत में मानवाधिकारों को लेकर खुल कर बोलते रहे हैं। उन्होंने मोदी सरकार द्वारा लाए गए नागरिकता संशोधन अधिनियम (CAA) को मुसलमानों के प्रति भेदभावपूर्ण बताया था।
गार्सेटी ने 2021 में अमेरिकी कांग्रेस के ऊपरी सदन सीनेट में कहा था, 'अगर वह भारत में राजदूत नियुक्त होते हैं तो CAA के संबंध में कथित मानवाधिकारों के मुद्दों को उठाएंगे।' एक निजी चैनल के कार्यक्रम में भारत में गार्सेटी की नियुक्ति के सवाल पर विदेश मंत्री ने मजाकिया अंदाज में कहा, 'आने दीजिए उन्हें, प्यार से समझा देंगे।
लॉस एंजिल्स के पूर्व मेयर एरिक गार्सेटी को 15 मार्च को भारत में अमेरिका का राजदूत बनाया गया है। उन्हें अमेरिकी राष्ट्रपति जो बाइडेन का नजदीकी माना जाता है। इसके पहले केनिथ जस्टर भारत में अमेरिका के आखिरी राजदूत थे, जिन्हें जनवरी 2021 में अमेरिकी सरकार ने वापस बुला लिया था। इसके बाद अमेरिका के राष्ट्रपति जो बाइडेन ने गार्सेटी को नॉमिनेट किया था। पूरी खबर पढ़ें...
दुनिया में नागरिकता के लिए अलग-अलग नियम
विदेश मंत्री ने कहा कि नागरिकता के लिए दुनिया के देशों में अलग-अलग नियम कानून हैं। अगर आप यूरोप को देखेंगे तो वहां जर्मनी के लोगों को आसानी से नागरिकता मिल जाती है। अगर कोई पाकिस्तानी हिंदू है जिसका उत्पीड़न किया गया हो, वह भारत की जगह और कहां जाएगा? यह एक ऐसी सच्चाई है, जिसे हर कोई जानता है। जहां तक गार्सेटी के बयान का सवाल है, उन्हें भारत आने दीजिए, प्यार से समझा देंगे।
भारत दुनिया का तीसरा सबसे ताकतवर देश बनेगा 
इंटरव्यू के दौरान विदेश मंत्री एस जयशंकर ने कहा कि देश और समाज अब बदल रहा है। हम ग्लोबल और डायनमिक होते जा रहे हैं। देश और समाज अब बदल चुका है। हम अब अलग नजरिए से आगे बढ़ रहे हैं। इस दशक के अंत तक भारत दुनिया का तीसरा सबसे ताकतवर देश बनकर उभरेगा।
ये खबरें भी पढ़ें...
अडाणी-हिंडनबर्ग मामले पर बोले अमित शाह:गृहमंत्री ने कहा- SC की जांच कमेटी को सबूत दें
गृहमंत्री अमित शाह ने कहा है कि अडाणी-हिंडनबर्ग मामले में जांच के लिए सुप्रीम कोर्ट ने 6-सदस्यीय कमेटी बनाई है। इस कमेटी में दो रिटायर्ड जज भी हैं। जिन लोगों के पास इस मामले में कोई सबूत हैं, उन्हें ये सबूत इस कमेटी को दे देने चाहिए। अगर कुछ गलत हुआ होगा तो किसी को नहीं छोड़ा जाएगा। पूरी खबर यहां पढ़ें...
मोदी ने मोटे अनाज पर डाक टिकट-सिक्का जारी किया:कहा- मिलेट्स की कामयाबी भारत की जिम्मेदारी
प्रधानमंत्री नरेंद्र मोदी ने नई दिल्ली में होने वाली ग्लोबल मिलेट्स (मोटा अनाज) कॉन्फ्रेंस का उद्घाटन कर दिया है। यह कॉन्फ्रेंस दिल्ली के इंडियन एग्रीकल्चर रिसर्च सेंटर ( IARI) कैंपस में आयोजित की गई है। इस मौके पर PM मोदी ने अंतर्राष्ट्रीय मिलेट्स वर्ष 2023 पर एक डाक टिकट और सिक्के का अनावरण किया। पूरी खबर यहां पढें...